Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2020/C 221/06)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates siinse dokumendi avaldamise hetkest.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„ASPARAGO VERDE DI ALTEDO“

ELi nr: PGI-IT-0127-AM01 – 14.3.2019

KPN ( ) KGT (X)

1. Taotlejate rühm ja õigustatud huvi

Consorzio di Tutela dell’Asparago verde di Altedo IGP

Piazza Caduti della Resistenza, 2 40051 Malalbergo (BO) ITALIA Tel +39 0532904511 Faks +39 0532904520

Sertifitseeritud e-post: asparagoverdeigp@pec-legal.it

Ühendusel Consorzio di Tutela della Pasta di Gragnano IGP on õigus esitada muutmistaotlus vastavalt Itaalia põllumajandus-, toidu- ja metsanduspoliitika ministeeriumi 14. oktoobri 2013. aasta määruse nr 12500 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☒ Muu (täpsustada)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatused

Toote kirjeldus

– Tootespetsifikaadi artikkel 2

Lõiku

„„Asparago verde di Altedo“ tootmiseks sobivad sordid on:

’Precoce di Argenteuil’; ’Eros’; ’Marte’; ’Ringo’;“

on muudetud järgmiselt:

„„Asparago verde di Altedo“ tootmiseks sobivad sordid on:

’Eros’, ’Marte’, ’Franco’, ’Giove’, ’Ercole’, ’Vittorio’ ja ’Athos’.“

Põhjus

Sortide loetelu on vaja värskendada ja pikendada. Kuna sparglit „Asparago verde di Altedo“ toodetakse praegu peaaegu ainult sordist ’Eros’, siis tootmise järjepidevuse tagamiseks tehakse ettepanek, et loetellu lisatakse ka kohaliku sordi ’Precoce di Argenteuil’ geneetilise täiustamisega saadud hübriidid ja see sort ise seetõttu jäetakse välja. Uued sordid on ’Franco’, ’Giove’, ’Ercole’, ’Vittorio’ ja ’Athos’. Lisaks suuremate koguste pakkumise võimalusele pikendab nende sortide lisamine saagi koristamise ja turustamise perioodi, mis tagab toote suurema pakkumise tarbijale.

Sort ’Ringo’ on välja jäetud, sest selle paljundusmaterjali ei ole enam saada.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.2 ja koonddokumendi punkti 3.2.

– Artiklile 2 on lisatud järgmine lõik: „Võrseid, mis vastavad kõigile muudele tootespetsifikaadi nõuetele kui klassi ja kuju nõue võib kasutada ainult töötlemiseks, kuid need võivad kanda kaitstud geograafilist tähist „Asparago verde di Altedo“. Selliseid võrseid lõpptarbijale müüa ei tohi.“

Lisatud on võimalus kasutada tootespetsifikaadis sätestatud nõuete kohaselt toodetud ja kasvatatud, kuid suuruse ja kuju nõuetele mittevastavat sparglit töötlemiseks. Haigustunnustega spargleid, mis ei vasta tootespetsifikaadile, töötlemiseks kasutada ei tohi.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.2 ja koonddokumendi punkti 3.2.

– Artiklile 2 on lisatud järgmine lõik: „Spargli „Asparago verde di Altedo“ tootmiseks on lubatud kasutada ka muid sordiaretuse tulemusena aretatud sparglisorte, tingimusel et katsed ja dokumendid tõendavad tootmismeetodi ja taime kvalitatiivsete omaduste vastavust tootespetsifikaadi nõuetele. Kui nimetatud sorte soovitakse kasutada „Asparago verde di Altedo“ tootmiseks, tuleb sellest eelnevalt teavitada Itaalia põllumajandus-, toiduaine- ja metsanduspoliitika ministeeriumi, kes võib selleks vajaduse korral küsida kontrolliasutuse või muu asutuse tehnilist arvamust.“

Et tagada tootmise järjepidevus ning järgida ka traditsioone ja seost kohaliku piirkonnaga, on lisatud säte, millega lubatakse kasutada tootespetsifikaadi kohaselt ka muid sparglisorte, kui põllumajandus-, toiduaine- ja metsanduspoliitika ministeerium need enne heaks kiidab.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.2 ja koonddokumendi punkti 3.2.

Geograafiline piirkond

– Tootespetsifikaadi artikkel 3 Tootespetsifikaadis esinenud näpuvead on parandatud ja omavalitsuste nimed on 2014. ja 2017. aasta jaanuaris toimunud ühinemise alusel ajakohastatud. Tootmispiirkond ise ei ole muutunud ega laienenud.

Täpsemalt:

Bologna provints: — Castelmaggiore asemele on pandud selle omavalitsuse õige nimi Castel Maggiore. — Castelguelfo asemele on pandud selle omavalitsuse õige nimi Castel Guelfo di Bologna. — San Giovanni Persiceto asemele on pandud selle omavalitsuse õige nimi San Giovanni in Persiceto.

Ferrara provints: — Iolanda di Savoia asemele on pandud selle omavalitsuse õige nimi Jolanda di Savoia. — Fiscaglia omavalitsus. Fiscaglia omavalitsus loodi 1. jaanuaril 2014, kui ühinesid naaberomavalitsused Massa Fiscaglia, Migliarino ja Migliaro. Seetõttu tuleks kasutada tootespetsifikaadis õiget nime. Need kolm varasemat omavalitsust on täielikult asendunud Fiscaglia omavalitsusega ja tootespetsifikaadis sätestatud ala muutunud ei ole. — Terre del Reno omavalitsus: Terre del Reno omavalitsus loodi 1. jaanuaril 2017, kui ühinesid naaberomavalitsused Sant’Agostino ja Mirabello. Seetõttu tuleks kasutada tootespetsifikaadis õiget nime. Need kaks varasemat omavalitsust on täielikult asendatud Terre del Reno omavalitsusega ja tootespetsifikaadis sätestatud ala muutunud ei ole.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.3 ja koonddokumendi punkti 4.

Päritolutõend

– Tootespetsifikaadi artikkel 5

Lõik:

„KGTga spargli „Asparago verde di Altedo“ tootmiseks sobivad kohad kantakse loetellu, mida peab määruse (EMÜ) nr 2081/92 artikli 10 lõikes 2 sätestatud kontrolliasutus.“

on kustutatud ja asendatud järgmisega:

„Vastavalt määruse (EL) nr 1151/2012 artiklitele 36 ja 37 kontrollib toote vastavust spetsifikaadi nõuetele kontrolliasutus. Valitud kontrolliasutus on Check Fruit srl – Via dei Mille, 24 – 40121 Bologna – Italy, tel +39 0516494836, faks +39 0516494813 – info@checkfruit.it Toote jälgitavuse tagamiseks kantakse katastriüksused, kus toodet kasvatatakse, koos tootjate ja pakendajate andmetega artiklis 5 nimetatud kontrolliasutuse peetavatesse nimekirjadesse ning kontrolliasutust teavitatakse toodetud kogustest. Kontrolliasutus kontrollib kõiki registrisse kantud füüsilisi ja juriidilisi isikuid tootespetsifikaadis ja vastavas kontrollikavas esitatud nõuete alusel.“

Artiklid on sõnastatud ümber, et need sisaldaksid viiteid kontrolliasutusele ja toote päritolu tõenditele, nagu nõutud määruse (EL) nr 1151/2012 artikli 7 lõike 1 punktides d ja g.

Tootmismeetod

– Tootespetsifikaadi artikkel 4

Lõiku:

„Taimede tihedus ja istutamissügavus: vagude vahe peab olema vähemalt 1 m; vagudel kasvavate taimede tihedus peab olema vähemalt 0,33 m.“

on muudetud järgmiselt:

„Taimede tihedus ja istutamissügavus: vagude vahe peab olema 1–3.5 m; vagudel kasvavate taimede tihedus peab olema vähemalt 0,15 m.“

Tootmismeetodiga seoses on kasvatamisviisi ajakohastatud, kuid traditsioone on siiski järgitud. Vagude vahe suurendamine kuni 3,5 meetrini on üha levinum. See kajastub saagikuses ja sparglipõldude pikemas kasutusajas.

Kasvatamisviiside kohandamise tulemusena on vagudel kasvavate taimede vahet vähendatud. See on tihedalt seotud vagude endi vahe suurenemisega, mis on selgelt parandanud taimede tervist. Vagude vahe suurendamisega kaasneb haiguste (nt seenhaiguse) vähenemine. Peale selle annab see kokkuhoidu väetise koguse pealt, sest seda kasutatakse kontsentreeritumalt. Meie arvates ei mõjuta taimede vahe vähendamine ja vagude vahe suurendamine toote omadusi ega kvaliteeti.

– Lauset: „Võrsed peavad kaaluma vähemalt 70 g ja olema haigusteta.“

on muudetud järgmiselt:

„Võrsed peavad kaaluma vähemalt 50 g ja olema haigusteta.“

Tootespetsifikaadi (sh paljundusmaterjali oma) kohandamiseks on vaja vähendada võrsete miinimumkaalu 70-lt 50-le. Pange tähele, et see muudatus ei mõjuta KGTga toote kvaliteediomadusi. Muudatus oli vajalik ka selleks, et kohandada spetsifikaati ka noorte istanduste müüdava toodangu jaoks, sest nemad müüvad just selliseid võrseid.

– Lisatud on järgmine säte: „Istutustihedus peab olema 15 000 – 27 000 taime hektari kohta.“

Hektaril kasvatavate taimede miinimum- ja maksimumarv määratakse kindlaks selleks, et tootespetsifikaat oleks selgem ja täpsem.

– Punkti: „taime maalpealse osa mahalõikamine, et see täielikult kuivaks, ja hiljem selle põletamine põllul;“

on muudetud järgmiselt:

„taime maalpealse osa mahalõikamine, et see täielikult kuivaks“.

Kuna põletamine on nüüd keelatud, peeti õigeks see osa kustutada.

– Lauset: „Parimas tootmiseas sparglipõllu maksimaalne aastane toodang on 10 t/ha.“

on muudetud järgmiselt:

„Parimas tootmiseas sparglipõllu maksimaalne aastane toodang on 12 t/ha.“

Kasvatamismeetodi kohandamisega kooskõlas (aga mitte proportsionaalselt) on suurendatud hektari aastast tootlust 10-lt 12-le tonnile.

Seos piirkonnaga

– Tootespetsifikaadi artikkel 9

Tootespetsifikaati on lisatud nimetuse registreerimiseni viinud kokkuvõtte (EÜT C 114, 15.5.2002) punktides 4.4 ja 4.6 esitatud teave.

Lisatud on järgmine tekst:

„Nimetuse registreerimise taotluse aluseks on toote maine. Po jõe oru alumise osa pinnase eriline koostis ja niiske udune kliima, mis iseloomustab kogu eelkirjeldatud piirkonda, koos spargli kasvatamise oskusteabe ja traditsiooniste meetoditega – sajanditepikkused kogemused on antud edasi isalt pojale – tähendavad, et toote kvaliteediomadused ja tüüpiline olemus on tihedalt seotud nimetatud geograafilise piirkonnaga, mida seetõttu tuleb käsitada spargli „Asparago verde di Altedo“ ideaalse päritolukeskkonnana. „Asparago verde di Altedo“ tootmispiirkond asub Bologna provintsis asuva Via Emilia ning Ferrara provintsi jäävate Aadria mere ja Po jõe osade vahel. „Asparago verde di Altedo“ kasvatamist, tootmist, turustamist ja toiduks kasutamist tõendavad dokumendid pärinevad XIII sajandist. Kuulsad Bologna kokad on sparglit „Asparago verde di Altedo“ kasutanud sajandeid. Seda on näha nende kirjutistes avaldatud retseptidest, kus on sparglit nimetatud. Sparglit „Asparago verde di Altedo“ mainiti esimest korda sõnaselgelt 1233. aastal Bolognas sündinud Pier Crescenzi teoses „Ruralium Commodoriu Librum Duodecim“. See näitab, kui kaua on sparglit „Asparago verde di Altedo“ Bologna ja Ferrara maadel kasvatatud. Teine Bolognast pärit agronoom ja gastronoom, Vincenzo Tanara mainib rohelist sparglit oma 1644. aasta traktaadis „L’economia del cittadino in villa“ [Maamajapidamistes elavate kodanike majandus].“

Muudatus hõlmab ka koonddokumendi punkti 5, mida täiendatakse osaliselt kokkuvõtte punktis 4.4 esitatud teabega, mis käib nimetuse ja geograafilise tootmispiirkonna seose kohta. Muudatused on lihtsalt toimetuslikud.

Märgistus

– Tootespetsifikaadi artikkel 8

Lisatud on järgmine lõik:

„Samuti on lubatud sõnadega „I.G.P. Asparago verde di Altedo“ või „Asparago verde di Altedo I.G.P.“ ja Euroopa sümboliga koos kasutada nimetusi ja/või pilte, mis viitavad nimedele, ettevõtte nimedele, ühistutele või konkreetsetele kaubamärkidele.“

Võttes arvesse uusi turustamisnõudeid ja üha suurenevat huvi KGTga toodete vastu, on nähtud ette võimalus lisada etiketile või pakendile ka nimetusi ja/või pilte, mis viitavad nimedele, ettevõtte nimedele, ühistutele või konkreetsetele kaubamärkidele.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.8 ja koonddokumendi punkti 3.6.

– Koonddokumendi punkt 3.6

Sellesse punkti on lisatud KGT logo, et koonddokumendi selles osas oleks olemas kogu teave.

Muu

– Õigusaktidele viitamise ajakohastamine

Viiteid õigusaktidele on ajakohastatud vastavalt määrusele (EL) nr 1151/2012.

Pakendid

– Tootespetsifikaadi artikkel 7

Lisatud on lõik:

„„Asparago verde di Altedo“ peab olema tarbimisse andmisel pakendatud kohaldatavate õigusaktide kohasesse ja ELis lubatud pakendisse.“

Pakendite puhul on vaja selgitada, millist pakendit kasutada, et oleks lubatud kõik kohaldatavate õigusaktide nõuetele vastavad ja ELis lubatud pakendiliigid.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.5 ja koonddokumendi punkti 3.5.

– Tootespetsifikaadi artikkel 7

Lisatud on lõik:

„Töötlemiseks mõeldud spargleid, mida ei tohi müüa lõpptarbijale, võib müüa lahtiselt, kehtivatele õigusaktidele vastavates pakendites või mahutites, mille vähemalt ühel küljel on selgete ja loetavate tähtedega trükitud sõnad „‘Asparago verde di Altedo’ IGP destinato alla trasformazione“ (töötlemiseks ettenähtud „Asparago verde di Altedo“ KGT).“

Võttes arvesse KGTga toodete kasvatamise võimaluste suurenemist ja huvi nende kasvatamise vastu, peeti õigeks nende toodete spetsifikaati lisada ja selgelt kindlaks määrata ka pakendi välimus. Seetõttu otsustati töötlemiseks mõeldud spargli puhul sätestada, et kui toode on selgelt identifitseeritav, võib kasutada ELis lubatud pakendeid,, et oleks tagatud jälgitavus.

Muudatus hõlmab 15. mai 2002. aasta ELTs nr C 114 avaldatud kokkuvõtte punkti 4.5 ja koonddokumendi punkti 3.5.

KOONDDOKUMENT

„Asparago verde di Altedo“

ELi nr: PGI-IT-0127-AM01 – 14.3.2019

KPN ( ) KGT (X)

1. Nimetus(ed)

„Asparago verde di Altedo“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6: Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilist tähist „Asparago verde di Altedo“ võivad kanda sparglivõrsed, mis pärinevad kontrolliasutuse peetavasse registrisse kantud kohtadest ja on järgmistest sortidest: ’Eros’, ’Marte’, ’Franco’, ’Giove’, ’Ercole’, ’Vittorio’ ja ’Athos’. Nende seas võib olla ka kuni 20 % teisi sorte.

Kaitstud geograafilist tähist „Asparago verde di Altedo“ võivad kanda sparglivõrsed, millel on ELis spargli turustamise õigusaktides sätestatud omadused ja mis liigituvad järgmisse kahte klassi:

— ekstraklass,

— I klass.

Neisse kahte klassi kuuluvatel sparglitel „Asparago verde di Altedo“ peavad tarbimisse laskmisel olema järgmised kaubanduslikud ja kvalitatiivsed omadused (võttes arvesse ka kummagi klassi kohta kehtestatud erisätteid ja lubatud kõrvalekaldeid). Võrsed peavad olema:

— ühes tükis;

— värske välimusega;

— haigusteta;

— näriliste või putukate tekitatud kahjustusteta;

— puhtad (ei tohi olla mullased ega millegi muuga koos);

— liigse pinnaniiskuseta (st piisavalt kuivatatud, kui neid on külma veega pestud või jahutatud);

— võõra lõhna ja maitseta (mitte käärima või hallitama läinud).

Samuti ei tohi võrsed olla seest õõnsad, pooleks lõigatud, kooritud ega katki.

Võrsed peavad olema korrektselt väljakujunenud ja kompaktsete tippudega. Ainult I klassi kuuluvad võrsed võivad olla veidi kõverad.

„Võrseid, mis vastavad kõigile muudele tootespetsifikaadi nõuetele kui klassi ja kuju nõue võib kasutada ainult töötlemiseks, kuid need võivad kanda kaitstud geograafilist tähist „Asparago verde di Altedo““. Selliseid võrseid lõpptarbijale müüa ei tohi.

„Spargli „Asparago verde di Altedo“ tootmiseks on lubatud kasutada ka muid sordiaretuse tulemusena aretatud sparglisorte, tingimusel et katsed ja dokumendid tõendavad tootmismeetodi ja taime kvalitatiivsete omaduste vastavust tootespetsifikaadi nõuetele. Kui nimetatud sorte soovitakse kasutada „Asparago verde di Altedo“ tootmiseks, tuleb sellest eelnevalt teavitada Itaalia põllumajandus-, toiduaine- ja metsanduspoliitika ministeeriumi, kes võib selleks vajaduse korral küsida kontrolliasutuse või muu asutuse tehnilist arvamust.“

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmisetapid, mis peavad toimuma määratletud geograafilises piirkonnas

Kõik spargli „Asparago verde di Altedo“ tootmisetapid kuni saagi koristamiseni peavad toimuma eranditult punktis 4 nimetatud geograafilises piirkonnas.

3.5. Registreeritud nimetusega toote viilutamise, riivimise, pakendamise jm erieeskirjad

„Asparago verde di Altedo“ peab olema tarbimisse andmisel pakendatud kohaldatavate õigusaktide kohasesse ja ELis lubatud pakendisse.

Toode seotakse 250-grammi kuni 3-kilogrammistesse kimpudesse ja lõigatakse need käsitsi või mehhaaniliselt alt ühepikkusteks. Kimpe võib alt mähkida sobivast materjalist riidesse või lisada neile sobivast materjalist lindi. Seejärel pannakse kimbud pakenditesse, et need tarbimisse lasta.

Töötlemiseks mõeldud spargleid, mida ei tohi müüa lõpptarbijale, võib müüa lahtiselt, kehtivatele õigusaktidele vastavates pakendites või mahutites, mille vähemalt ühel küljel on selgete ja loetavate tähtedega trükitud sõnad „‘Asparago verde di Altedo’ IGP destinato alla trasformazione“ (töötlemiseks ettenähtud „Asparago verde di Altedo“ KGT).

3.6. Registreeritud nimetusega toote märgistamise erieeskirjad

Eelkirjeldatud pakendil, milles sparglit „Asparago verde di Altedo“ müüakse, peavad olema ühesuguse suurusega kirjas sõnad „Asparago verde di Altedo“ ja „Indicazione Geografica Protetta“ [„Kaitstud geograafiline tähis“] ning muu kohustuslik info, mis on nõutav riiklike või ELis spargli turustamist käsitlevate õigusaktide kohaselt.

Peale selle peab koos geograafilise tähisega olema logo – „Asparago verde di Altedo“ KGT sümbol, mille kirjeldus, kuju ja värvid on sätestatud tootespetsifikaadile lisatud graafilises juhendis.

Samuti on lubatud sõnadega „I.G.P. Asparago verde di Altedo“ või „Asparago verde di Altedo I.G.P.“ ja Euroopa sümboliga koos kasutada nimetusi ja/või pilte, mis viitavad nimedele, ettevõtte nimedele, ühistutele või konkreetsetele kaubamärkidele.

4. Geograafilise piirkonna täpne määratlus

„Asparago verde di Altedo“ tootmispiirkond asub Bologna provintsis asuva Via Emilia ning Ferrara provintsi jäävate Aadria mere ja Po jõe osade vahel. Geograafiline piirkond hõlmab kogu järgmiste Bologna ja Ferrara provintsis asuvate omavalitsusüksuste haldusterritooriumi:

Bologna provints: Anzola dell’Emilia, Argelato, Bologna, Budrio, Baricella, Bentivoglio, Calderara di Reno, Crevalcore, Castello d’Argile, Castel Maggiore, Castel San Pietro Terme, Castenaso, Castel Guelfo di Bologna, Dozza, Galliera, Granarolo dell’Emilia, Imola, Malalbergo, Medicina, Minerbio, Molinella, Mordano, Ozzano dell’Emilia, Pieve di Cento, Sala Bolognese, Sant’Agata Bolognese, San Giovanni in Persiceto, San Giorgio di Piano, San Lazzaro di Savena, San Pietro in Casale;

Ferrara provints: Argenta, Berra, Bondeno, Cento, Codigoro, Comacchio, Copparo, Ferrara, Fiscaglia, Formignana, Goro, Jolanda di Savoia, Lagosanto, Masi Torello, Mesola, Ostellato, Portomaggiore, Poggio Renatico, Ro, Terre del Reno, Tresigallo, Vigarano Mainarda, Voghiera.

5. Seos geograafilise piirkonnaga

Nimetuse registreerimise taotluse aluseks on toote maine.

Po jõe oru alumise osa pinnase eriline koostis ja niiske udune kliima, mis iseloomustab kogu eelkirjeldatud piirkonda, koos spargli kasvatamise oskusteabe ja traditsiooniste meetoditega – sajanditepikkused kogemused on antud edasi isalt pojale – tähendavad, et toote kvaliteediomadused ja tüüpiline olemus on tihedalt seotud nimetatud geograafilise piirkonnaga, mida seetõttu tuleb käsitada spargli „Asparago verde di Altedo“ ideaalse päritolukeskkonnana.

„Asparago verde di Altedo“ tootmispiirkond asub Bologna provintsis asuva Via Emilia ning Ferrara provintsi jäävate Aadria mere ja Po jõe osade vahel. „Asparago verde di Altedo“ kasvatamist, tootmist, turustamist ja toiduks kasutamist tõendavad dokumendid pärinevad XIII sajandist.

Kuulsad Bologna kokad on sparglit „Asparago verde di Altedo“ kasutanud sajandeid. Seda on näha nende kirjutistes avaldatud retseptidest, kus on sparglit nimetatud.

Sparglit „Asparago verde di Altedo“ mainiti esimest korda sõnaselgelt 1233. aastal Bolognas sündinud Pier Crescenzi teoses „Ruralium Commodoriu Librum Duodecim“.

See näitab, kui kaua on sparglit „Asparago verde di Altedo“ Bologna ja Ferrara maadel kasvatatud.

Teine Bolognast pärit agronoom ja gastronoom, Vincenzo Tanara mainib rohelist sparglit oma 1644. aasta traktaadis „L’economia del cittadino in villa“ [Maamajapidamistes elavate kodanike majandus].

Viide tootespetsifikaadi avaldamisele

(määruse artikli 6 lõike 1 teine lõik)

Toote spetsifikaadi terviktekstiga saab tutvuda aadressil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 343, 14.12.2012, lk 1.